16.6.2023
FI
Euroopan unionin virallinen lehti
C 214/31 Keskiviikko 18. tammikuuta 2023
10. korostaa, että nykyisiin haasteisiin vastaamiseksi tarvittavan geopoliittisen uudelleenmäärittelyn toteuttamiseksi EU: n olisi muokattava yhteistä ulko- ja turvallisuuspolitiikkaansa seuraavien neljän toimen pohjalta: — EU:n institutionaalisten ja päätöksentekojärjestelyjen mukauttaminen ja poliittisen tahdon ja yhtenäisyyden luominen ulko- ja turvallisuuspolitiikan alalla ottamalla käyttöön määräenemmistöäänestys, jotta mahdollistetaan varhaiset ja ennaltaehkäisevät toimet sekä nopea toiminta, — strategisen riippumattomuuden ja solidaarisuuden toteuttaminen samalla kun vahvistetaan unionin lähestymistapaa monenvälisyyteen ja liittoutumiin, vähennetään strategisia riippuvuuksia epädemokraattisista järjestelmistä ja parannetaan unionin selviytymiskykyä, — monenvälisyyden vahvistaminen, liittoutumien ja kumppanuuksien vahvistaminen ja lujittaminen sekä uusien strategisten kumppanuuksien luominen parempaa maailmaa varten samanmielisten demokraattisten kumppanien kanssa samalla kun vastataan autoritaaristen ja totalitaaristen järjestelmien itsevarmuuteen, — parlamentaarisen diplomatian tehostaminen ennaltaehkäisevänä ja tehokkaana ulkopolitiikan välineenä; 11. korostaa, että EU:n ulkoisen ihmisoikeuspolitiikan kunnianhimoinen sitoutuminen ja retoriikka edellyttävät, että ulkoinen ihmisoikeuspolitiikka on johdonmukaista ja esimerkillistä; pitää siksi valitettavana, että EU suhtautuu käytännössä edelleen epäjohdonmukaisesti toisiaan vastaaviin ihmisoikeustilanteisiin kaikkialla maailmassa; pitää lisäksi valitettavana ihmisoikeus- ja oikeusvaltiotilanteen heikkenemistä EU:n monissa jäsenvaltioissa, mikä heikentää sen uskottavuutta; kehottaa EU:ta ja sen jäsenvaltioita näyttämään esimerkkiä ja ylläpitämään tinkimättä ihmisoikeuksia; 12. painottaa, että EU:n olisi jatkettava sitoutumistaan asevalvontaan sekä aseistariisuntaa ja asesulkua koskeviin monenvälisiin sopimuksiin;
EU:n institutionaalisten ja päätöksentekojärjestelyjen vahvistaminen ulko- ja turvallisuuspolitiikan alalla 13. on tyytyväinen EU:n huomattavaan yhtenäisyyteen ja päättäväisyyteen, jotka ilmenivät nopeassa ja voimakkaassa vastauksessa Venäjän Ukrainaa vastaan käymään hyökkäyssotaan; kehottaa painokkaasti jäsenvaltioita ylläpitämään Ukrainalle ja sen kansalaisille annettavan tuen korkeaa ja johdonmukaista tasoa ja tarvittaessa lisäämään sitä ottaen täysimittaisesti huomioon Ukrainan kasvavat tarpeet ja EU:n sitoutuminen Ukrainan itsenäisyyteen, suvereniteettiin ja alueelliseen koskemattomuuteen; vaatii saman tasoista yhtenäisyyttä, kun demokratioitamme tai yhteisiä arvojamme vastaan tehdään hyökkäyksiä tulevaisuudessa; 14. kehottaa painokkaasti jäsenvaltioita säilyttämään yhtenäisyytensä ja päättäväisyytensä ja hyödyntämään tätä ennennäkemätöntä yhteistyön tasoa; pitää erittäin tärkeänä yhtenäisyyttä ja unionin perustana olevien arvojen ja periaatteiden noudattamista ja korostaa, että on tärkeää säilyttää tämä yhtenäisyys ja vahvistaa edelleen EU:n ja sen jäsenvaltioiden strategista autonomiaa, turvallisuutta ja selviytymiskykyä tehostamalla yhteistä ulko- ja turvallisuus­ politiikkaa koskevaa päätöksentekoa, mikä voitaisiin saavuttaa a) siirtymällä mahdollisimman pian määräenemmistöpäätöksiin kaikilla yhteisen ulko- ja turvallisuuspolitiikan aloilla, alkaen vuoden aikana ensisijaisista aloista, kuten EU:n maailmanlaajuisesta ihmisoikeuspakotejärjestelmästä (EU:n Magnitski-laki) ja muista ulkopolitiikan aloista, käyttämällä perussopimuksissa määrättyjä siirtymälausekkeita, lukuun ottamatta sotilasoperaatioiden tai YTPP:n täytäntöönpanovaltuuksien piiriin kuuluvien operaatioiden perustamista, joiden osalta on edelleen edellytettävä yksimielisyyttä; b) kutsumalla koolle valmistelukunta aktivoimalla SEU 48 artiklassa säädetty perussopimusten tarkistusmenettely, jonka tavoitteena on muun muassa sisällyttää määräenemmistöpäätökset perussopimuksissa kaikkiin EU:n YUTP:hen liittyviin asioihin; c) pyrkimällä luomaan todellinen sotilas- ja puolustusunioni, joka on yhteentoimiva ja täydentävä Nato-liittoutuman kanssa ja joka voi tarvittaessa toimia itsenäisesti; d) kannustamalla käyttämään rakentavaa äänestämästä pidättymistä SEU 31 artiklan 1 kohdan mukaisesti, kunnes määräenemmistöpäätöksiä sovelletaan täysimittaisesti päätöksiin, joilla ei ole sotilaallista tai puolustukseen liittyvää merkitystä;